3 in hof dag ná sakeman se dood | Netwerk24
Deur Kaydene Davids 16 Mei 2018 15:16
’n Dag nadat ’n bekende sakeman van Kimberley ná ’n aanval op sy plaas oorlede is, het sy vermeende aanvallers vlugtig in die landdroshof in die stad verskyn.
Drie mans, onder wie twee onwettige Lesotho-burgers, se verhoor is Woensdag, ’n dag nadat Piet Els (87) in die hoësorgeenheid in die Mediclinic Gariep oorlede is, tot Junie uitgestel. Sy jare lange vriendin, Rikki Alsemgeest, was by hom toe hy Dinsdag omstreeks 00:20 oorlede is.
Els se dood volg ná ’n aanval op 24 Januarie vanjaar waarin hy onder meer met ’n strykyster gebrand is om toegang tot die kluis in die huis op sy plaas buite Kimberley te verkry.
Sowel Els as Alsemgeest het veelvuldige beserings in die aanval opgedoen. Els het ook kopbeserings opgedoen. Hulle is geskop, geklap en met ’n pyp geslaan en van Els se toonnaels is uitgetrek.
Kapt. Sergio Kock, ’n polisiewoordvoerder, sê ’n klag van moord is tydens Woensdag se vlugtige hofverskyning tot die klagstaat gevoeg.
Die mans het op aanklagte van huisbraak, roof met verswarende omstandighede en verkragting verskyn en moet weer op 6 Junie in die hof verskyn.
Ook die verhoor van ’n 27-jarige vrou (27) wat vroeër by haar huis in Galeshewe, Kimberley, in hegtenis geneem is, is tot dan uitgestel.
Haar verskyning volg nadat juweliersware, ’n muntversameling en motorsleutels wat moontlik aan Els en Alsemgeest behoort, in haar besit gekry is.
Sy het op ’n aanklag van die besit van vermoedelik gesteelde goedere verskyn.
Meer oor: Piet Els | Rikki Alsemgeest | Kimberley | Aanvallers | Plaasaanval | Hof